फरार कैदियों को मेवात के नूह में तलाश कर रही है उज्जैन पुलिस
पेशी से गुड़गांव वापस जाते हुए मेवात के बीवीपुर इलाके से फरार हुए कैदियों की तलाश में उज्जैन पुलिस हरियाणा के मेवात जिले के नूह थाना क्षेत्र में ही दबिश दे रही है। पांच में से दो कैदी ही पकड़े जा सके हैं।
वर्ष 2012 में गुड़गांव के देवला नंगली निवासी लियाकत उर्फ चतुर सिंह, साहुन, लीलू उर्फ फौजी, शेरखान और सरवन उर्फ कप्तान के खिलाफ घट्टिया थाने में जिलेटिन का ट्रक लूटने का मुकदमा दर्ज हुआ था। इसी मामले में 20 दिसंबर को आरोपियों को कोर्ट पेशी पर लाए थे। पेशी के बाद 25 दिसंबर को एसआई दशरथ सिंह, हेड कांस्टेबल कमलेश पाल, आरक्षक जितेंद्र शर्मा, भूपेंद्र सिंह, चालक रवींद्र गुर्जर, गोपाल मालवीय और एसएएफ के हेड कांस्टेबल शोभाराम, आरक्षक रुपेश यादव, इमरान, सुभाष और मुकेश राजपूत कैदियों को लेकर पुलिस वैन से गुड़गांव के लिए रवाना हुए। 26 दिसंबर की दोपहर करीब 3.30 बजे मेवात जिले के नूह थानाक्षेत्र के होडल मार्ग स्थित बीवीपुर गांव के पास पांचों कैदी पुलिस कर्मियों को नशीला दूध पिलाकर फरार हो गए।
पुलिस ने सरवन को कुछ देर बाद ही पकड़ लिया। नूह पुलिस की मदद से रात में ही लियाकत उर्फ चतुर सिंह को भी पकड़ लिया गया था। एसआई दशरथ सिंह चौहान ने बताया कि फरार कैदियों की तलाश में पुलिस पार्टी द्वारा नूह पुलिस की मदद से दबिश दी जा रही है।
hin_Deva hin_Deva hin_Deva hin_Deva